**ОБРАЗЛОЖЕЊЕ**

**НАЦРТА ЗАКОНА О ИЗМЕНАМА И ДОПУНАМА ЗАКОНА О ОПШТОЈ БЕЗБЕДНОСТИ ПРОИЗВОДА**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Нацрта закона о изменама и допунама Закона о општој безбедности производа садржан је у члану 97. став 1. тач. 5, 6,16. и члану 17. Устава Републике Србије („Службени гласник РС”, број 89/06).

Према наведеним одредбама Устава, Република Србија уређује и обезбеђује систем контроле промета робе, јединствено тржиште, правни положај привредних субјеката, систем обављања појединих привредних и других делатности, систем у области економских односа са иностранством, као и систем у области рада републичких органа и друге односе од интереса за Републику Србију у складу са Уставом.

**II. РАЗЛОЗИ ЗА ДОНОШЕЊЕ ЗАКОНА**

Важећи Закона о општој безбедности („Службени гласник Републике Србије”, број 41/09 и 77/19), донет је са циљем да обезбеди висок ниво заштите здравља и безбедности потрошача и других корисника производа, узимајући у обзир производе који се користе за личне потребе као и производе за обављање професионалних делатности. Стога је законом прописана обавеза стављања на тржиште искључиво безбедних производа и забрана производње, увоза и стављања на тржиште обмањујућих производа, као и њихов извоз.

Важећи Закон о општој безбедности производа у знатној мери је преузео одредбе Директиву ЕЗ о општој безбедности производа (2001/95/ЕЗ). Такође, важећи закон је у потпуности преузео Директиву ЕЕЗ о обмањујућим производима (87/357/ЕЕЗ).

У процесу даље хармонизације са Директивом ЕЗ о општој безбедности производа (2001/95/ЕЗ), са истом сврхом, да се обезбеди да производи стављени на тржиште буду безбедни, урађен је Нацрт закона о изменама и допунама Закона о општој безбедности производа, са циљем потпуног преузимања одредби Директиве ЕЗ о општој безбедности производа (2001/95/ЕЗ). Доношење овог закона планирано је Националним планом за усвајање Аcqis Communаutaire.

Имајући у виду обавезе Републике Србије из Споразума о стабилизацији и придруживању, неопходно је да сви надлежни органи убрзају активности на испуњавању преузетих обавеза. Споразум о стабилизацији и придруживању захтева од државе која га закључује са ЕУ да се приликом хармонизације фокусира на кључне елементе правне тековине ЕУ у области унутрашњег тржишта, уз истицање, између осталог, заштите потрошача, стандардизације и оцењивања усаглашености.

С обзиром да овај закон има значајну улогу у наведеним областима битним за испуњење преузетих обавеза из Споразума о стабнилизацији и придруживању, приступа се његовој измени и допуни у складу са предвиђеним планом и на основу свеобухватне анализе и резултата примене важећег закона који је усвојен 2009. године и измењен и допуњен 2019.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Члан 1.

Чланом 1. Нацрта закона врши се терминолошко усаглашавање заменом речи: „Комисија ЕЗ“ речима „Европска комисија“ у тексту Закона у целини, у одговарајућем контексту.

Члан 2.

Овим чланом се допуњује одредба важећег закона ради усаглашавања задатака и овлашћења надлежних органа за обавештавање у систему размене информација у складу са ЕУ Директивом о општој безбедности производа. Потенцира се на организационом решењу у погледу надлежног органа за обавештавање, као и на међусобној сарадњи са органима надлежним за надзор усаглашености производа са општим захтевом за безбедност.

Члан 3.

Овим чланом се врши допуна одредбе којом се регулише начин спровођења одлуке ЕК о мерама ограничења и забране стављања на тржиште производа или групе производа због озбиљног ризика за здравље и безбедност. Наиме, допуна се односи на рок за поступање надлежних органа и на прописивање обавезе тих органа да у року од месец дана дају странкама могућност да се изјасне на предузету меру.

Члан 4.

Овим чланом се јасно прописује да предузете административне мере којима се ограничава стављање производа на тржиште или се захтева њихово повлачење или опозив не доводи у питање истраживање и утврђивање одговорности у смислу кривичног закона који се примењује на конкретни случај.“

Чл. 5-7.

Овим одредбама се усклађују новчане казне за привредне преступе и прекршаје.

Члан 8.

Прописано је да закон ступа на снагу осмог дана од дана његовог објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна средства из буџета Републике Србије.